钦定古今图书集成/明伦汇编/官常典/第413卷 > 周克明
## 钦定古今图书集成/明伦汇编/官常典/第413卷 > 周克明

按《宋史》本传：“克明字昭文。曾祖德扶，唐司农卿。祖杰，
开成中进士，解褐获嘉尉，历弘文馆校书郎。中和中，
僖宗在蜀，杰上书言治乱万馀言，擢水部员外郎，三
迁司农少卿。杰精于历算，尝以大衍历数有差，因敷
衍其法，著《极衍》二十四篇，以究天地之数。时天下方
乱，杰以天文占之，惟岭南可以避地，乃遣其弟鼎求”
为封州录事参军。杰天复中亦弃官携家，南适岭表。
刘隐素闻其名，每令占候天文灾变。杰自以年老，尝
策名中朝，耻以星历事僭伪，乃谢病不出。䶮袭位，强
起之，令知司天监事，因问国祚修短，杰以《周易》筮之，
得比之复，曰：“卦有二土，土数生五，成于十，二五相比，
以岁言之，当五百五十。”䶮大喜，赏赉甚厚。䶮以梁贞
明三年僭号，至开宝四年国灭，止五十五年，盖杰举
成数以避害耳。大有中，迁太常少卿，卒，年九十馀。杰
生茂元，亦世其学，事䶮至司天少监，归宋授监丞而
卒，即克明之父也。克明精于数术，凡律历、天官、五行、
谶纬及三式、风云、龟筮之书，靡不究其指要。开宝中，
授司天六壬，改台主簿，转监丞，五迁春官正。克明颇
修词藻，喜藏书。景德初，尝献所著文十编，召试中书，
赐同进士出身。三年，有大星出氐西，众莫能辨，或言
国皇妖星，为兵凶之兆。克明时使岭表，及还，亟请对，
言：“臣按《天文录》，《荆州占》，其星名曰周伯，其色黄，其光
煌煌然，所见之国大昌，是德星也。臣在涂闻中外之
人颇惑其事，愿许文武称庆，以安天下心。”上嘉之，即
从其请，拜太子洗马、殿中丞，皆兼翰林天文。又权判
监事，属修《两朝国史》。其天文、律历事，命克明参之。大
中祥符九年，坐本监择日差互例，降为洗马。天禧元
年夏，火犯灵台，克明语所亲曰：“去岁太白犯灵台，掌历者悉被降谴，上天垂象，深可畏也。今荧惑又犯之，
吾其不起乎！”八月，疽发背卒，年六十四。克明久居司
天之职，颇勤慎，凡奏对必据经尽言。及卒，上颇悼惜，
遣内侍谕其婿直龙图阁冯元令主丧事，赐赙甚厚。
初，诸僭国皆有纂录，独岭南阙焉，惟胡宾王、胡元兴
二家纂述皆不之备。克明访耆旧，采碑志，孳孳著撰，
裁十数卷，书未成而卒。